NDR คาดรายได้-กำไรครึ่งหลังปี 58 ขยายตัว-เล็งรุกตลาดตปท.เพิ่ม
NDR คาดรายได้-กำไรครึ่งหลังปี 58 ขยายตัว-เล็งรุกตลาดตปท.เพิ่ม-ตั้งเป้าสัดส่วนรายได้จากต่างประเทศเพิ่มขึ้นในปีนี้เป็น 55-60% จากปีก่อนอยู่ที่ 50%
6 ส.ค. 2558

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า บริษัทคงเป้าหมายรายได้ในปีนี้เติบโต 10% จากปีก่อน ตามแผนการดำเนินธุรกิจในช่วงครึ่งปีหลังที่ยังคงเดินหน้าบุกตลาดต่างประเทศมากขึ้น เพื่อขยายฐานลูกค้าและกระจายความเสี่ยง และมั่นใจว่าในช่วงครึ่งปีหลังรายได้และกำไรจะขยายตัวอย่างต่อเนื่อง
ทั้งนี้ บริษัทตั้งเป้าสัดส่วนรายได้จากต่างประเทศเพิ่มขึ้นในปีนี้เป็น 55-60% จากปีก่อนอยู่ที่ 50% และในช่วงไตรมาส 3/58 ได้เริ่มทยอยส่งมอบสินค้าให้บริษัท CEAT ประเทศอินเดียแล้ว ซึ่งคาดว่าจะสามารถรับรู้รายได้ในปีนี้ประมาณ 15-20 ล้านบาท และจะรับรู้รายได้อย่างเต็มที่ตั้งแต่ปีหน้าเป็นต้นไป โดยมีมูลค่างานรวมทั้งหมด 500 ล้านบาท สัญญา 3 ปี